Source: https://tv.postimees.ee/4113681/fotod-ja-videod-maakohus-moistis-kaur-kenderi-oigeks
Timestamp: 2020-01-25 20:05:49+00:00
Document Index: 1934914

Matched Legal Cases: ['kohus ', 'kohus ', 'kohus ', 'Kohus ', 'Kohus ', 'Kohus ', 'Kohus ', 'Kohus ', 'Kohus ']

Fotod ja videod: maakohus mõistis Kaur Kenderi õigeks - Postimees TV - videod, saated, ülekanded
Fotod ja videod: maakohus mõistis Kaur Kenderi õigeks
Liis Velsker 16. mai 2017 9:40
Harju maakohus kuulutas täna rohkem kui aasta kestnud kohtuprotsessil lapsporno tootmises süüdistatava kirjanik Kaur Kenderi (45) suhtes välja kohtuotsuse. Kohus mõistis Kenderi õigeks.
Kohus leidis, et tegu pole lapspornograafilise teosega, vaid ilukirjandusega. Kohus märkis selgituseks, et õigeksmõistev otsus tugineb semiootikaeksperdi ja asjatundjate avaldatud arvamusele. Kohtuotsuse peale kõlas saalis aplaus.
Kenderi õigusabikulud jäävad riigi kanda, kui kohtuotsus jõustub.
Kohus mõistis Eesti riigilt Kenderi kasuks välja kaitsjale kulunud 20 208 eurot ja ekspertide arvamusele kulunud 35 600 eurot. Mittevaralise kahju hüvitamiseks tuleb Kenderile tasuda 500 eurot, samuti jäävad riigi kanda muud kulud (sealhulgas psühhiaatriline ekspertiis) kokku veidi üle 5000 euro.
Kender ütles pärast otsuse väljakuulutamist, et see tuli talle tõelise üllatusena. Ka märkis kirjanik, et tal on valmimas järg teosele «Untitled 12», mis pidi olema eelmisest veelgi jõhkram. Veel enne istungit oli Kender kindel, et otsus tuleb süüdimõistev.
Kenderi kaitsja vandeadvokaat Paul Keres jäi tagasihoidlikuks ja ütles, et tegu pole mitte tema, vaid kohtu töövõiduga.
Prokuratuur lubas maakohtu otsuse edasi kaevata. Edasikaebamise soovist tuleb kohtule teatada seitsme päeva jooksul. Otsusele võib esitada apellatsiooni Tallinna ringkonnakohtule 15 päeva jooksul. Prokurör Lea Pähkel nõudis Kenderile kergemat, rahalist karistust summas 3939 eurot.
Kenderi kohtuotsuse kuulutamise jaoks oli sotsiaalmeedias tehtud eraldi üritus, milles osalemise vastu näitas huvi üles enam kui 80 inimest. Varem on Kenderi istungitel kohal käinud tema lähemad toetajad.
Ka tänasel otsuse kuulutamisel oli saal rahvast täis. Otsust oli kuulamas ka Soome meedia.
Tänasel istungil on saal rahvast täis. / Foto: Erik Prozes
Teos «Untitled 12»
2014. aasta detsembri avaldas Kender USAs viibides keskkonnas nihilist.fm jutustuse pealkirjaga «Untitled 12», mille suhtes alustas politsei järgmise aasta alguses kriminaalmenetlust karistusseadustiku paragrahvi järgi, mis käsitleb lapsporno valmistamist.
2016. aasta alguses esitas Põhja ringkonnaprokuratuur Kenderile tema õudusnovelli tõttu süüdistuse lasteporno valmistamises ja saatis ta kohtu ette. Süüdistuse järgi olid jutustuse sisuks detailsed kirjeldused täiskasvanud mehe ning väikelaste vahelistest suguühetest.
Kohtuprotsess katkes mullu maikuus, kui prokurör taotles kirjaniku vaimse tervise kontrolli saatmist. Kohus nõustus prokuröriga ja määras Kenderile kohtupsühhiaatria-kohtupsühholoogia ekspertiisi, et selgitada, kas ta vajab psühhiaatrilist ravi ja kas ta on võimeline kandma süüdimõistmisel karistust.
Juulis vaidlustas kaitsja Kenderi saatmise ekspertiisi, kuna leidis, et sellega on riivatud tema inimväärikust ja õigust eraelu puutumatusele. Kohus pidas aga väidet, et kellegi ekspertiisile allutamine iseenesest on tema inimväärikust riivav, ekslikuks, ja jättis kaitsja kaebuse läbi vaatamata.
Kohtu käsul kirjaniku vaimset tervist kontrollinud eksperdid jõudsid detsembris järeldusele, et ta ei vaja psühhiaatrilist ravi.